钦定古今图书集成/明伦汇编/官常典/第445卷 > 周绁
## 钦定古今图书集成/明伦汇编/官常典/第445卷 > 周绁

按《史记》本传：蒯成侯绁者，沛人也，姓周氏，常为高祖
参乘，以舍人从起沛，至霸上，西入蜀汉，还定三秦，食
邑池阳。东绝甬道，从出度平阴，遇淮阴侯兵襄国，军
乍利乍不利，终无离上心。以绁为信武侯，食邑三千
三百户。高祖十二年，以绁为蒯成侯，除前所食邑。上
欲自击陈豨，蒯成侯泣曰：“始秦攻破天下，未尝自行，
今上常自行，是为无人可使者乎？”上以为爱我，赐入
殿门不趋，杀人不死。至孝文五年，绁，以寿终，谥为贞
侯。